รัฐบาลไทย-ข่าวทำเนียบรัฐบาล-กระทรวงคมนาคมเดินหน้ายกระดับมาตรฐานความปลอดภัยรถยนต์ รถจักรยานยนต์ สอดคล้องมาตรฐานสากลภายในปี 2573
วันอังคารที่ 1 มีนาคม 2565
กระทรวงคมนาคมเดินหน้ายกระดับมาตรฐานความปลอดภัยรถยนต์ รถจักรยานยนต์ สอดคล้องมาตรฐานสากลภายในปี 2573
เร่งรัดติดตั้งระบบป้องกันล้อล็อกสําหรับรถจักรยานยนต์ใหม่ทุกขนาดและระบบควบคุมเสถียรภาพสําหรับรถยนต์ภายในปี 2567
นายศักดิ์สยาม ชิดชอบ รัฐมนตรีว่าการกระทรวงคมนาคม ได้มีนโยบายในการลดอัตรา การเสียชีวิตและลดอุบัติเหตุทางถนน เพื่อให้ประชาชนเกิดความปลอดภัยในการเดินทางในโครงข่ายคมนาคมขนส่ง และได้มอบหมายให้กรมการขนส่งทางบก (ขบ.) และหน่วยงานที่เกี่ยวข้องพิจารณาแนวทางการยกระดับมาตรฐานด้านความปลอดภัยของตัวรถ เพื่อส่งเสริมให้มีการนําเทคโนโลยีใหม่ ๆ ด้านความปลอดภัยมาใช้งาน รวมทั้งจัดทําแผนบังคับใช้ข้อกําหนดทางเทคนิคยานยนต์สําหรับรถยนต์และรถจักรยานยนต์ และได้มอบหมายให้นายสรพงศ์ ไพฑูรย์พงษ์ รองปลัดกระทรวงคมนาคม ทําหน้าที่ประธานคณะอนุกรรมการด้านยานพาหนะปลอดภัย ภายใต้คณะกรรมการศูนย์อํานวยความปลอดภัยทางถนน โดยมีผู้แทนจากหน่วยงานที่เกี่ยวข้อง ทั้งภาคราชการ ภาคอุตสาหกรรมยานยนต์ ภาควิชาการ และภาคประชาชน ซึ่งได้มีการประชุมคณะอนุกรรมการฯ เมื่อวันจันทร์ที่ 28 กุมภาพันธ์ 2565 โดยที่ประชุมได้ตระหนักถึงการกําหนดมาตรฐานของยานพาหนะในการยกระดับนําไปสู่การปฏิบัติและจัดทําแผนออกประกาศข้อกําหนดทางเทคนิคด้านความปลอดภัยของยานยนต์ อ้างอิงตาม UN Regulation ซึ่งเป็นมาตรฐานที่ยอมรับในสากลโลก โดยที่ประชุมได้มีมติดังนี้
1. ได้กําหนดแนวทางการดําเนินการติดตั้งระบบเบรกที่มีประสิทธิภาพไว้เป็น Roadmap เช่น การติดตั้งเบรกในรถยนต์ กําหนดให้รถยนต์และรถกระบะแบบใหม่ที่ดําเนินการผลิตตั้งแต่ปี 2567 ต้องติดตั้งระบบป้องกันล้อล็อก (Anti-lock Braking System) และระบบควบคุมเสถียรภาพ (Electronic Stability Control) มีระบบเสริมแรงเบรก (Brake Assist System) ตั้งแต่ปี 2569 และพัฒนาไปสู่ระบบเสริมแรงเบรก (Braking Assistant System) เพื่อนําไปสู่ระบบเบรกอัติโนมัติในปี 2571 เพื่อให้รถยนต์และรถกระบะมีสมรรถนะด้านการหลีกเลี่ยงการเกิดอุบัติเหตุสูงสุด
2. สําหรับการกําหนดมาตรฐานตัวรถกําหนดให้ภายในปี 2568 จะต้องมีความปลอดภัยของรถเป็นไปตามมาตรฐานการชนด้านหน้าและด้านข้าง (Frontal and Lateral Collision) ตามมาตรฐานสากล และนํามาตรฐานความปลอดภัยกรณีชนคนเดินเท้า (Pedestrian Safety) ที่จะต้องมีตัวถังที่ออกแบบซึ่งจะช่วยลดความรุนแรงจากการชน เป็นต้น
3. สําหรับกรณีของรถจักรยานยนต์ ที่ประชุมได้มอบนโยบายให้เร่งยกระดับมาตรฐความปลอดภัย เช่น กําหนดให้ระบบห้ามล้อของรถจักรยานยนต์ใหม่ทุกขนาดจะต้องติดตั้งระบบป้องกันล้อล็อก (Anti-lock Braking System) เป็นอุปกรณ์มาตรฐาน พร้อมกําหนดมาตรฐานการติดตั้งโคมไฟส่องสว่างและแสงสัญญาณ (UN R53 Installation of Lighting and Light-Signaling) ตั้งแต่ปี 2567
4. สําหรับการพัฒนาความปลอดภัยจากการเกิดอุบัติเหตุกับรถบรรทุกขนาดใหญ่ ที่ประชุมได้พิจารณากําหนดมาตรฐานความปลอดภัยในการออกมาตรฐานอุปกรณ์ป้องกันด้านข้างและด้านท้าย (Lateral and Rear-Underrun Protection) เพื่อลดความรุนแรงจากการชนด้านข้างหรือด้านท้ายของรถบรรทุก ออกมาตรฐานการติดตั้งอุปกรณ์มองภาพ (Indirection Vision) ในรถบรรทุกขนาดใหญ่ เพื่อลดความเสี่ยงจากการไม่เห็น เป็นต้น
5. เพื่อเป็นการศึกษากําหนดมาตรการในการติดตั้งอุปกรณ์ความปลอดภัยอื่น ๆ ที่จําเป็น
ที่ประชุมจึงได้มอบหมายให้ ขบ. ทําการศึกษาเทคโนโลยีความปลอดภัยอื่น ๆ ที่กําลังพัฒนา เช่น Intelligent Speed Assistance ซึ่งจะช่วยเตือนเวลารถขับเกินความเร็วที่กฎหมายกําหนด หรือระบบ Forward Collision Warning System ที่จะช่วยเตือนการชนในกรณีที่รถมีสิ่งกีดขวางด้านหน้า เป็นต้น ทั้งนี้ ได้มอบหมายให้ ขบ. เปิดการรับฟังความเห็นเห็นจากภาคอุตสาหกรรมและภาคประชาชน รวมทั้งผู้มีส่วนได้เสียในวงกว้าง เพื่อให้รับทราบถึงปัญหาอุปสรรคหรือแนวทางการดําเนินงานที่เหมาะสม เพื่อขับเคลื่อนการยกระดับมาตรฐานความปลอดภัยของยานยนต์ให้เทียบเท่ากับสากลโดยเร็ว เพื่อให้เกิดความปลอดภัยแก่ผู้ใช้รถใช้ถนนในภาพรวมอย่างยั่งยืน
ทั้งนี้ ก่อนการออกประกาศกําหนดมาตรฐานรถที่จดทะเบียนในประเทศไทยตามมาตรฐาน
ที่กําหนดการติดตั้งอุปกรณ์ความปลอดภัยดังกล่าวข้างต้น กระทรวงคมนาคมได้มอบหมายให้ ขบ. เปิดรับฟังความคิดเห็นสาธารณะ Public Hearing เพื่อให้ประชาชน นักวิชาการ องค์กรภาคราชการ เอกชน และผู้ผลิตรถหรือยานพาหนะต่าง ๆ ได้แสดงความคิดเห็นก่อนดําเนินการสรุปแนวทางการดําเนินการทางกฎหมายต่อไป